Il-mexxejja tal-Unjoni Ewropea qablu dwar sett ta' sanzjonijiet kontra l-Belarussja, inkluż il-projbizzjoni lill-linji tal-ajru tagħha jużaw l-ispazju tal-ajru u l-ajruporti fl-istati tal-Unjoni Ewropea, wara li titjira tar-Ryanair mill-Greċja lejn il-Litwanja kienet sfurzata tinżel f'Minsk u ġurnalist Belarussu abbord kien arrestat. Waqt summit ta' emerġenza li sar nhar it-Tnejn, il-mexxejja tal-UE talbu wkoll il-ħelsien immedjat tal-ġurnalist, il-kritiku tal-President tal-Belarussja Lukashenko Raman Pratasevich. Il-President tal-Kummissjoni tal-UE Ursula Von der Leyen iddeskriviet il-każ bħala attakk fuq id-demokrazija. "Dan huwa attakk fuq il-libertà tal-espressjoni. U dan huwa attakk fuq is-sovranità Ewropea. U din l-imġieba skandaluża teħtieġ tweġiba qawwija," u żiedet li 3 biljun f'Ewro ta' investiment u pakkett ekonomiku tal-UE għall-Belarussja se jibqgħu sospiżi sakemm il-Belarussja ssir demokratika. Il-Kap tal-Kunsill tal-UE Charles Michel, li ppresieda l-laqgħa tal-UE qal "Aħna mhux se nittolleraw li wieħed jista jipprova jilgħab ir-Russian Roulette mal-ħajja ta' ċivili innoċenti."